แรงขาย “ค้าปลีก-รพ.” กด SET ปิดลบ 1 จุด แนวโน้มพรุ่งนี้ไซด์เวย์
SET ปิดลบ 1 จุด รับแรงขายหุ้นค้าปลีกและกลุ่มโรงพยาบาลกดดัชนี สำหรับแนวโน้มพรุ่งนี้คาดยังแกว่งไซด์เวย์ในกรอบ พร้อมให้แนวต้าน 1,690-1,700 จุด แนวรับ 1,670-1,680 จุด
SET ปิดลบ 1 จุด รับแรงขายหุ้นค้าปลีกและกลุ่มโรงพยาบาลกดดัชนี สำหรับแนวโน้มพรุ่งนี้คาดยังแกว่งไซด์เวย์ในกรอบ พร้อมให้แนวต้าน 1,690-1,700 จุด แนวรับ 1,670-1,680 จุด
25 ม.ค. 2566

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้เคลื่อนไหวค่อนข้างผันผวน โดยมีแรงกดดันจากกลุ่มค้าปลีก และโรงพยาบาลที่มีแรงขายออกมากดดันดัชนี ซึ่งอาจจะเป็นแรงขายทำกำไรออกมาหลังจากที่ช่วงที่ผ่านมาตอบรับปัจจัยหนุนเกี่ยวกับการฟื้นตัวของการท่องเที่ยว รวมถึงมาตรการกระตุ้นเศรษฐกิจไปมากแล้ว
ขณะเดียวกันดัชนียังคงเคลื่อนไหวในกรอบและยังไม่สามารถปรับขึ้นไปยืนระดับ 1,700 จุด ได้ ทำให้เมื่อปรับขึ้นไปใกล้ๆ แนวต้านแรกใกล้ๆ บริเวณ 1,690 จุด ก็มีแรงขายออกมา ทำให้ภาพของดัชนียังเคลื่อนไหวผันผวนในกรอบ และปัจจัยในวันนี้เกี่ยวกับการปรับขึ้นอัตราดอกเบี้ยนโยบายไทย 0.25% ตลาดไม่ได้ตอบรับไปในทางใดเป็นพิเศษ ส่วนตลาดหุ้นเอเชียวันนี้ที่เปิดทำการส่วนใหญ่ปรับตัวขึ้น
สำหรับแนวโน้มพรุ่งนี้คาดว่ายังคงแกว่งตัวไซเด์เวย์ในกรอบ โดยที่ตลาดยังรอปัจจัยใหม่เข้ามา โดยเฉพาะการประชุมธนาคารกลางสหรัฐฯในช่วงเดือนก.พ.ที่จะถึงนี้ว่าจะมีการส่งสัญญาณด้านนโยบายการเงินของสหรัฐฯออกมาอย่างไร และในวันพรุ่งนี้ติดตามการรายงานตัวเลขเศรษฐกิจสหรัฐฯไตรมาส 4/65 โดยให้แนวต้าน 1,690-1,700 จุด แนวรับ 1,670-1,680 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์
BEM มูลค่าการซื้อขาย 2,556.72 ล้านบาท ปิดที่ 10.00 บาท เพิ่มขึ้น 0.25 บาท
KBANK มูลค่าการซื้อขาย 2,024.99 ล้านบาท ปิดที่ 143.50 บาท ราคาไม่เปลี่ยนแปลง
BDMS มูลค่าการซื้อขาย 1,709.63 ล้านบาท ปิดที่ 29.00 บาท ลดลง 0.50 บาท
DELTA มูลค่าการซื้อขาย 1,663.61 ล้านบาท ปิดที่ 894.00 บาท เพิ่มขึ้น 10.00 บาท
CPALL มูลค่าการซื้อขาย 1,565.21 ล้านบาท ปิดที่ 69.75 บาท ลดลง 0.25 บาท